উপজেলা নির্বাচন থেকে সরে দাঁড়ানোর ঘোষণা প্রতিমন্ত্রী পলকের শ্যালক রুবেলের
নাটোরের সিংড়া উপজেলা পরিষদের নির্বাচনে প্রতিদ্বন্দ্বী প্রার্থীকে অপহরণের অভিযোগ ওঠার পরে প্রার্থিতা প্রত্যাহারের ঘোষণা দিয়েছেন ডাক, টেলিযোগাযোগ ও তথ্যপ্রযুক্তি প্রতিমন্ত্রী জুনা‌ইদ আহমেদ পলকের শ্যালক লুৎফুল হাবিব রুবেল।
আজ রোববার এক ভিডিও বার্তায় রুবেল এ ঘোষণা দেন। ভিডিও বার্তায় তিনি বলেন, 'প্রধানমন্ত্রীর নির্দেশনা মেনে তিনি নির্বাচন থেকে সরে দাঁড়ানোর সিদ্ধান্ত নিয়েছেন।'
উপজেলা পরিষদ নির্বাচনে চেয়ারম্যান পদপ্রার্থী দেলোয়ার হোসেনের অপহরণের ঘটনায় তার সংশ্লিষ্টতা নেই বলে দাবি করেন রুবেল। তিনি ষড়যন্ত্রের শিকার হয়েছেন বলেও এ সময় মন্তব্য করেন।
সিংড়া উপজেলা আওয়ামী লীগের সাধারণ সম্পাদক ও সিংড়া পৌরসভার মেয়র মো. জান্নাতুল ফেরদৌস গতকাল জানিয়েছিলেন, রুবেলকে প্রার্থিতা প্রত্যাহারের নির্দেশ দিয়েছেন জুনাইদ আহমেদ পলক।
সূত্র জানিয়েছে, নির্বাচন কমিশনের শোকজের জবাব দিতে রুবেল বর্তমানে ঢাকায় অবস্থান করছেন।
নাটোর জেলা নির্বাচন অফিসার এবং উপজেলা পরিষদ নির্বাচনের রিটার্নিং অফিসার আব্দুল লতিফ শেখ জানান, লুৎফুল হাবিব রুবেলের ভিডিও বার্তার বিষয়ে তিনি শুনেছেন। তবে এখন পর্যন্ত রুবেল বা তার কোনো বৈধ প্রতিনিধি প্রার্থিতা প্রত্যাহারের ব্যাপারে আনুষ্ঠানিকভাবে কিছু জানায়নি।

নাটোরের সিংড়া উপজেলা পরিষদের নির্বাচনে প্রতিদ্বন্দ্বী প্রার্থীকে অপহরণের অভিযোগ ওঠার পরে প্রার্থিতা প্রত্যাহারের ঘোষণা দিয়েছেন ডাক, টেলিযোগাযোগ ও তথ্যপ্রযুক্তি প্রতিমন্ত্রী জুনা‌ইদ আহমেদ পলকের শ্যালক লুৎফুল হাবিব রুবেল।